‘Raymond’ se ma oorledeDoris Roberts. Foto: en.wikipedia.org Die Amerikaanse aktrise Doris Roberts (90) is Sondagoggend in Los Angeles in die VSA dood. Volgens berigte is sy in haar slaap aan natuurlike oorsake dood. Roberts was veral bekend vir haar rol in Everybody Loves Raymond, ŉ komiese televisiereeks wat in die VSA vervaardig is. Roberts se karakter was veral geliefd omdat sy mense laat skater het met haar karakter, Marie Barone – ŉ ma wat haar kinders nie veel ruimte gelaat het nie. Dit was veral Raymond se vrou, Debra (vertolk deur Patricia Heaton), wat deurgeloop het en wat omtrent haar tong moes byt met dié skoonma van haar. “Dis die einde van ŉ era. My wonderlike televisie-skoonma en vyand was absoluut professioneel en ek het só baie by haar geleer. Sy was snaaks én sterk en lief vir die lewe,” het Heaton op Twitter gesê. Roberts het verskeie toekennings vir dié rol ontvang en sal volgens haar mede-akteurs gemis word.